बेल्लारी उपचुनाव में श्रीरामुलु ने दिया भाजपा को झटका  
भाजपा छोड़कर स्वतंत्र उम्मीदवार के तौर पर कर्नाटक के बेल्लारी ग्रामीण विधानसभा क्षेत्र के उपचुनाव में पूर्व मंत्री बी श्रीरामुलु ने जीत दर्ज की।
भाजपा छोड़कर स्वतंत्र उम्मीदवार के तौर पर कर्नाटक के बेल्लारी ग्रामीण विधानसभा क्षेत्र के उपचुनाव में खड़े हुए पूर्व मंत्री बी श्रीरामुलु ने 46 हजार मतों के भारी अंतर से जीत दर्ज की। जेल में बंद पूर्व मंत्री और खनन दिग्गज जनार्दन रेड्डी के करीबी 40 वर्षीय श्रीरामुलु को 74 हजार 527 मत मिले।  उन्होंने सदानंद गौड़ा के मंत्रालय में मंत्रिपद नहीं दिए जाने के विरोध में अगस्त में इस विधानसभा की सदस्यता से इस्तीफा दे दिया था। इस क्षेत्र से भाजपा उम्मीदवार पी गडीलिंगप्पा को सिर्फ 17 हजार 366 मत मिले और वह तीसरे स्थान पर रहे। कांग्रेस उम्मीदवार बी रामप्रसाद 27 हजार 737 मतों के साथ दूसरे स्थान पर रहे।